Udkast til AFGØRELSE TRUFFET AF ASSOCIERINGSRÅDET EF-TYRKIET om indledning af forhandlinger om liberalisering af og en gensidig åbning af markederne for offentlige indkøb mellem Fællesskabet og Tyrkiet - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Liberaliseringen af tjenesteydelser og den gensidige åbning af markederne for offentlige indkøb er centrale elementer i førtiltrædelsesstrategien for Tyrkiet.

2. Retsgrundlaget for de relevante forhandlinger er artikel 13 og 14 i Ankara-aftalen af 1963 og artikel 41, stk. 2, i tillægsprotokollen af 1970. I henhold til disse bestemmelser skal der ved Associeringsrådet EF-Tyrkiets afgørelse ske en gradvis afskaffelse af restriktioner, der hindrer den frie udveksling af tjenesteydelser og etableringsfriheden, idet der tages hensyn til de tilsvarende bestemmelser i EF-traktaten. Endvidere fremgår det af artikel 48 i afgørelse nr. 1/95, at Associeringsrådet fastsætter et tidspunkt for indledning af forhandlinger med sigte på en gensidig åbning af de kontraherende parters respektive markeder for offentlige indkøb.

3. Rådet (almindelige anliggender) vedtog den 15. november 1999 forhandlingsdirektiver for Associeringsrådet EF-Tyrkiets afgørelse om liberaliseringen af tjenesteydelser og offentlige indkøb. Af disse fremgår, at det nøjagtige tidspunkt for, hvornår forhandlingerne indledes, vil blive fastsat på forhånd af Associeringsrådet.

4. Kommissionen opfordrer Rådet til som Fællesskabets holdning at vedtage vedlagte udkast til Associeringsrådet EF-Tyrkiets afgørelse, der angiver datoen for, hvornår forhandlingerne indledes.

Udkast til

AFGØRELSE TRUFFET AF ASSOCIERINGSRÅDET EF-TYRKIET

om indledning af forhandlinger om liberalisering af og en gensidig åbning af markederne for offentlige indkøb mellem Fællesskabet og Tyrkiet

ASSOCIERINGSRÅDET EF-TYRKIET HAR -

under henvisning til aftalen om oprettelse af en associering mellem Det Europæiske Økonomiske Fællesskab og Tyrkiet [1], særlig artikel 13 og 14,

[1] EFT L 217 af 29.12.1964, s.1

under henvisning til tillægsprotokollen [2], særlig artikel 41, stk. 2,

[2] EFT L 293 af 29.12.1972, s.1

under henvisning til afgørelse nr. 1/95 truffet af Associeringsrådet EF-Tyrkiet den 22. december 1995 om iværksættelse af slutfasen af toldunionen [3], særlig artikel 48, og

[3] EFT L 35 af 13.2.1996, s.1

ud fra følgende betragtninger:

I henhold til artikel 13 og 14 i Associeringsrådet EF-Tyrkiets aftale og artikel 41, stk. 2, i tillægsprotokollen skal der ved Associeringsrådets afgørelse ske en gradvis afskaffelse af restriktioner, der hindrer den frie udveksling af tjenesteydelser og etableringsfriheden, idet der tages hensyn til de tilsvarende bestemmelser i EF-traktaten.

Det fremgår af artikel 48 i afgørelse nr. 1/95, at Associeringsrådet fastsætter et tidspunkt for indledning af forhandlinger med sigte på en gensidig åbning af de kontraherende parters respektive markeder for offentlige indkøb.

I forhandlingsdirektiverne for Associeringsrådet EF-Tyrkiets afgørelse om liberaliseringen af handelen med tjenesteydelser og offentlige indkøb, som Rådet vedtog den 15. november 1999, bekræftede Rådet, at det kunne bifalde en sådan afgørelse -

TRUFFET FØLGENDE AFGØRELSE:

Eneste artikel

I marts 2000 indledes forhandlinger mellem Fællesskabet og Tyrkiet om liberalisering af tjenesteydelser og gensidig åbning af markederne for offentlige indkøb.

Udfærdiget i Bruxelles, den

På Associeringsrådets vegne

Formand